ДИРЕКТИВА 2009/134/ЕО НА КОМИСИЯТА
от 28 октомври 2009 година
за изменение на Директива 76/768/ЕИО на Съвета относно козметичните продукти, с цел адаптиране към техническия напредък на приложение III към нея
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/768/ЕИО на Съвета от 27 юли 1976 г. относно сближаването на законодателствата на държавите-членки, свързани с козметични продукти (1), и по-специално член 8, параграф 2 от нея,
след консултации с Научния комитет по безопасност на потребителите,
като има предвид, че:
(1)
В своя „Меморандум относно веществата за боядисване на коса и техните сенсибилизиращи кожата свойства“, публикуван на 29 март 2007 г., Научният комитет по потребителските продукти, който беше заменен от Научния комитет по безопасност на потребителите (2), заключи, че контактните алергии, предизвиквани от продуктите за боядисване на коса, са все по-важен здравен проблем за потребителите и обществото и често водят до остри и тежки дерматити. Лице, сенсибилизирано към дадено вещество за боядисване на коса, използвано в продуктите за боядисване на коса, може в крайна сметка да развие кожна алергия към това вещество.
(2)
С цел да се подобри информираността на потребителите относно възможните неблагоприятни последици от оцветяването на косата и да се намали рискът от сенсибилизация към продуктите за боядисване на коса сред потребителите, следва да се отпечатат допълнителни предупреждения върху етикетите на продуктите за боядисване на коса с окислител и на някои продукти за боядисване на коса без окислител, съдържащи изключително силни сенсибилизиращи вещества. Следователно задължителните условия за употреба и предупреждения, установени за съответните вещества за боядисване на коса в колона „е“ от приложение III към Директива 76/768/ЕИО, следва да бъдат съответно изменени.
(3)
Следователно Директива 76/768/ЕИО следва да бъде съответно изменена.
(4)
Мерките, предвидени в настоящата директива, са в съответствие със становището на Постоянния комитет по козметичните продукти,
ПРИЕ НАСТОЯЩАТА ДИРЕКТИВА:
Член 1
Приложение III към Директива 76/768/ЕИО се изменя в съответствие приложението към настоящата директива.
Член 2
1. Държавите-членки приемат и публикуват не по-късно от 1 май 2010 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Държавите-членки предприемат всички необходими мерки, за да гарантират, че след 1 ноември 2011 г. козметични продукти, които не съответстват на изискванията на настоящата директива, не се пускат на пазара от производителите в Общността или от регистрираните в Общността вносители.
Държавите-членки предприемат всички необходими мерки, за да гарантират, че след 1 ноември 2012 г. козметични продукти, които не съответстват на изискванията на настоящата директива, не се продават или предлагат на крайните потребители в Общността.
Член 4
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 28 октомври 2009 година.